31999R0858
L 108/8
JURNALUL OFÍCIAL AL UNIUNII EUROPENE
REGULAMENTUL (CE) NR. 858/1999 AL CONSILIULUI
din 22 aprilie 1999
de modificare a Regulamentului (CE) nr. 2202/96 de instituire a unui sistem de ajutor pentru producătorii anumitor soiuri de citrice
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât articolul 5 din Regulamentul (CE) nr. 2202/96 (4) a stabilit praguri de prelucrare; întrucât depășirea acestor praguri este apreciată pe baza mediei cantităților prelucrate cu ajutor în ultimii trei ani de comercializare, inclusiv anul de comercializare în curs; întrucât, atunci când a fost constatată o depășire, ajutorul stabilit pentru anul de comercializare în curs este diminuat; întrucât acest sistem de calcul implică faptul că valoarea ajutorului pentru un anumit an de comercializare nu poate fi cunoscută decât după încheierea respectivului an de comercializare; întrucât situația de mai sus prezintă inconveniente pentru organizațiile de producători, în ceea ce privește administrarea; întrucât consecințele depășirii pragului de prelucrare trebuie prin urmare reportate pentru anul de comercializare următor;
întrucât este necesar să se țină seama de faptul că prelucrarea anumitor produse se efectuează pe parcursul întregului an de comercializare a acestora; întrucât, în acest caz, aprecierea respectării pragului de prelucrare trebuie să se facă pe o perioadă echivalentă cu trei ani de comercializare;
întrucât prezenta modificare a Regulamentului (CE) nr. 2202/96 trebuie să se aplice începând cu anul de comercializare 1999/2000,
ADOPTĂ PREZENTUL REGULAMENT:
Articolul 1
Regulamentul (CE) nr. 2202/96 se modifică după cum urmează:
1.
La articolul 5, alineatele (2) și (3) sunt înlocuite cu textul următor:
„2. Ajutorul stabilit în conformitate cu articolul 3 alineatul (2) pentru un anumit an de comercializare și pentru produsele respective este diminuat cu 1 % pentru fiecare tranșă de depășire a pragului de prelucrare menționat la alineatul (1) din prezentul articol, atunci când media cantităților prelucrate cu ajutor în ultimii trei ani de comercializare care precedă anul comercial respectiv, sau în cursul unei perioade echivalente, depășește pragul.
Pragurile de depășire sunt egale cu 1 % din nivelul fiecăruia dintre pragurile indicate la alineatul (1).”
2.
Articolul 6 se înlocuiește cu textul de mai jos:
„Articolul 6
Normele de aplicare a prezentului regulament, în special cele care privesc plata ajutorului, măsurile de control și sancțiunile, anii de comercializare, caracteristicile minime ale materiei prime livrate pentru prelucrare, perioada echivalentă menționată la articolul 5 alineatul (2) și consecințele financiare ale depășirii pragurilor se stabilesc potrivit procedurii prevăzute la articolul 46 din Regulamentul (CE) nr. 2200/96.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică începând cu anul de comercializare 1999/2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 aprilie 1999.